钦定古今图书集成/明伦汇编/官常典/第630卷 > 《吉州通判厅记》周必大
## 钦定古今图书集成/明伦汇编/官常典/第630卷 > 《吉州通判厅记》周必大

郡丞秦官，惟掌兵马，自汉迄唐，其名不常，曰别驾，曰
司马，曰治中，曰长史，虽均号上佐，其实从事之长耳。
故缇油屏设，下与主簿同赐，而州牧或得辟置，间以
处王子及近臣之左降，若起废者，其于政事，罕得与
闻。艺祖创业之四年，继五代扰攘之后，首置诸州通
判，不动声色于朝廷之上，而兴利除害，功遍天下。是
冬，又诏：“凡公事非守倅签议连书勿行。”规模宏远，岂
历代明君贤臣思虑所能及？呜呼，盛哉！